แกรนด์เธฟต์ออโต (วิดีโอเกม)

***แกรนด์เธฟต์ออโต*** () เป็นเกมแอ็กชันผจญภัย ค.ศ. 1997 พัฒนาโดยดีเอ็มเอดีไซน์และจัดจำหน่ายโดยบีเอ็มจีอินเตอร์แอกทิฟ เป็นเกมแรกในชุด*[[แกรนด์เธฟต์ออโต]]* วางจำหน่ายในเดือนพฤศจิกายน ค.ศ. 1997 สำหรับเอ็มเอสดอสและวินโดวส์ ในเดือนธันวาคม ค.ศ. 1997 สำหรับเพลย์สเตชันและในเดือนตุลาคม ค.ศ. 1999 สำหรับเกมบอยคัลเลอร์ เรื่องราวของเกมติดตามชีวิตอาชญากรที่พยายามยกระดับสถานะของตนเองในโลกใต้ดินผ่านเมืองจำลองสามแห่งที่ได้รับแรงบันดาลใจจากสถานที่ในชีวิตจริง การนำเสนอการเล่นเป็นมุมมองจากด้านบน โดยดำเนินเรื่องภายในสภาพแวดล้อมแบบโลกเปิด (open-world) ซึ่งผู้เล่นจะต้องสะสมคะแนนให้ได้หลายล้านแต้มเพื่อผ่านไปยังบทต่าง ๆ ของเกม การสะสมคะแนนทำได้โดยการทำภารกิจต่าง ๆ ให้สำเร็จในแต่ละเมือง แม้ผู้เล่นจะสามารถสะสมคะแนนผ่านวิธีการอื่นได้เช่นกัน

*แกรนด์เธฟต์ออโต*เริ่มต้นการพัฒนาในชื่อ*เรซแอนด์เชส* (*Race 'n' Chase*) ซึ่งเดิมทีผู้เล่นจะต้องควบคุมเป็นเจ้าหน้าที่ตำรวจที่ไล่ล่าอาชญากร อย่างไรก็ตาม ตัวเกมถูกมองว่าน่าเบื่อ จึงมีการเปลี่ยนแนวคิดมาเป็นการเล่นเป็นอาชญากรแทน ทีมพัฒนาทำงานอย่างหนักเพื่อให้แน่ใจว่าผู้เล่นจะมีอิสระในการเล่นในแบบที่ตนเองต้องการ *แกรนด์เธฟต์ออโต*สร้างความขัดแย้งอย่างมากตั้งแต่ก่อนเปิดตัวด้วยเนื้อหาที่มีความรุนแรง จนมีการอภิปรายเรื่องการห้ามจำหน่าย แคมเปญการตลาดที่จัดขึ้นโดยนักประชาสัมพันธ์ แม็กซ์ คลิฟฟอร์ด ใช้ประโยชน์จากการกระพือความขัดแย้งนี้มาเป็นเครื่องมือในการโฆษณาฟรี

*แกรนด์เธฟต์ออโต*ได้รับคะแนนวิจารณ์แบบผสมผสานแต่ประสบความสำเร็จในเชิงพาณิชย์ ในขณะที่กราฟิกและการควบคุมถูกวิพากษ์วิจารณ์ แต่คุณค่าด้านความบันเทิง การออกแบบเสียง และอิสระในการเล่นกลับได้รับคำชม และนับแต่นั้นมามันก็ได้รับการยอมรับว่าเป็นหนึ่งในเกมที่ยิ่งใหญ่ที่สุดตลอดกาล สองภาคเสริมภาคที่ดำเนินเรื่องในประเทศอังกฤษช่วงทศวรรษ 1960 ได้แก่ *[[แกรนด์เธฟต์ออโต: ลอนดอน 1969]]* และ*[[แกรนด์เธฟต์ออโต: ลอนดอน 1961]]* เปิดตัวใน ค.ศ. 1999 ความสำเร็จของ*แกรนด์เธฟต์ออโต*ก่อให้เกิดชุดเกมที่สร้างขึ้นบนพื้นฐานรูปแบบการเล่นและแก่นเรื่องของภาคต้นฉบับ; ชุด*แกรนด์เธฟต์ออโต*กลายเป็นหนึ่งในแฟรนไชส์วิดีโอเกมที่ได้รับความนิยมและขายดีที่สุดตลอดกาลนับจากนั้น ส่วนภาคต่ออย่าง*[[แกรนด์เธฟต์ออโต 2]]* วางจำหน่ายในเดือนตุลาคม ค.ศ. 1999

## ตัวเกม
*แกรนด์เธฟต์ออโต*ประกอบด้วยระดับการเล่นทั้งหมดหกระดับ แบ่งออกเป็นสามเมืองหลัก แต่ละที่จำลองมาจากเมืองจริงในสหรัฐและใช้ชื่อสมมติ ได้แก่ ลิเบอร์ตีซิตี (นครนิวยอร์ก) แซนแอนเดรียส์ (ซานฟรานซิสโก) และไวซ์ซิตี (ไมแอมี) ลำดับการเล่นจะเป็นเส้นตรง โดยเมื่อผ่านระดับหนึ่งแล้วจะปลดล็อกระดับถัดไปในลำดับโดยอัตโนมัติ ผู้เล่นเริ่มต้นเกมโดยการเลือกตัวละครจากทั้งหมดแปดตัวละคร (เหลือเพียงสี่ตัวละครในเวอร์ชันเพลย์สเตชัน) และตั้งชื่อตัวละครนั้น ๆ อย่างไรก็ตาม การเลือกตัวละครเป็นเพียงความสวยงามเท่านั้นและไม่มีผลต่อการเล่นเกมโดยรวม ในแต่ละระดับ เป้าหมายสูงสุดของผู้เล่นคือการเก็บคะแนนให้ถึงตัวเลขที่กำหนด ซึ่งเริ่มต้นที่ 1,000,000 ดอลลาร์ และจะสูงขึ้นในระดับต่อ ๆ ไป จากนั้นจึงไปยัง "จุดหมาย" ของระดับนั้นเพื่อจบด่าน ผู้เล่นมีอิสระที่จะทำอะไรก็ได้ตามต้องการ แต่จะมีชีวิตจำกัดในการทำเช่นนั้น คะแนนสามารถหาได้จากทุกสิ่ง เช่น การทำลายล้างและการทำให้เกิดความตายท่ามกลางการจราจรในเมือง การทำภารกิจท้าทายพิเศษ หรือการขโมยรถและนำไปขายเพื่อเก็งกำไร อย่างไรก็ตาม วิธีการทั่วไปในการบรรลุเป้าหมายคือการทำงานให้องค์กรอาชญากรรมท้องถิ่นในระดับนั้น ๆ งานสามารถเริ่มต้นได้โดยการไปที่ตู้โทรศัพท์ที่กำลังดังและสัมผัสกับมัน โดยชุดงานที่มีให้ในแต่ละระดับจะมีความแตกต่างกันออกไป

งานต่าง ๆ สามารถทำให้สำเร็จในลำดับใดก็ได้ และแต่ละงานมีความอิสระในระดับหนึ่ง แม้สถานที่แต่ละแห่งจะถูกกำหนดไว้ตายตัว การทำงานสำเร็จจะมอบคะแนนให้แก่ผู้เล่น ปลดล็อกภารกิจที่ยากขึ้นพร้อมรางวัลที่มากขึ้น และมอบ "ตัวคูณ" โบนัสที่จะเพิ่มมูลค่าของคะแนนที่ได้รับจากการทำภารกิจและการกระทำต่าง ๆ การล้มเหลวในงานเนื่องจากการทำวัตถุประสงค์ไม่สำเร็จ ถูกจับกุม หรือเสียชีวิต จะทำให้ไม่ได้รับคะแนนและอาจทำให้เข้าถึงงานอื่น ๆ ไม่ได้อีก ผู้เล่นสามารถหาอุปกรณ์ต่าง ๆ ได้ทั่วแผนที่ของระดับเพื่อช่วยในการทำงานและเก็บคะแนน ซึ่งรวมถึงอาวุธและเกราะป้องกันตัว เพื่อเพิ่มโอกาสในการรอดชีวิตจากการโจมตีของศัตรู หากผู้เล่นถูกฆ่า (ในเกมจะเรียกว่า "Wasted") จะเสียชีวิตไปหนึ่งชีวิต เสียอุปกรณ์ปัจจุบันทั้งหมด และโบนัสตัวคูณจะถูกรีเซ็ตใหม่ หากเสียชีวิตจนหมดจะส่งผลให้ผู้เล่นต้องเริ่มระดับนั้นใหม่ทั้งหมด เจ้าหน้าที่บังคับใช้กฎหมายจะมีอยู่ในทุกระดับ และการทำผิดกฎหมายจะทำให้ผู้เล่นเพิ่มระดับชื่อเสียงทางลบกับตำรวจ ยิ่งระดับสูงขึ้น การตอบโต้ก็จะยิ่งรุนแรงขึ้น หากผู้เล่นถูกจับกุม จะต้องเสียอุปกรณ์ทั้งหมดและโบนัสตัวคูณจะถูกลดลงครึ่งหนึ่ง เกมในเวอร์ชันพีซีมีการปล่อยระบบการเล่นแบบหลายผู้เล่นผ่านเครือข่ายโดยใช้โปรโตคอล IPX

## โครงเรื่อง
### ตัวละคร
ผู้เล่นสามารถเลือกเล่นเป็นตัวเอกได้จากทั้งหมดแปดคนในช่วงเริ่มต้นเกม อย่างไรก็ตาม การเลือกนี้ไม่มีผลต่อระบบการเล่นหรือเนื้อเรื่อง ตัวละครของผู้เล่นจะมีปฏิสัมพันธ์กับอาชญากรผู้ทรงอิทธิพลตลอดทั้งเนื้อเรื่อง ได้แก่ โรเบิร์ต "บับบี" เซราเกลียโน (Robert "Bubby" Seragliano) ซึ่งคาดว่าเป็นหัวหน้าตระกูลอาชญากรเวอร์คอตติ (Vercotti) ที่มีชื่อเสียงฉาวโฉ่ และเขามีแรงผลักดันในการล้างแค้นให้กับการตายของพ่อ; อังเคิล ฟู (Uncle Fu) ผู้นำที่แก่ชราของแก๊งจีนซึ่งกำลังขัดแย้งกับแก๊งละตินนำโดยเอล บูร์โร (El Burro); ซามูเอล ดีเวอร์ (Samuel Deever) เจ้าหน้าที่ตำรวจผู้ฉ้อฉลในไวซ์ซิตีที่ถูกสงสัยว่าก่ออาชญากรรมหลายคดี; และ บราเธอร์ มาร์คัส (Brother Marcus) ผู้นำภราดรภาพแห่งจาห์ กองทัพแห่งความรัก (Brotherhood of Jah Army of Love) และเป็นผู้ค้ายารายใหญ่ที่สุดในไวซ์ซิตี

### เนื้อเรื่อง
ตัวเอกเริ่มต้นเส้นทางอาชีพในลิเบอร์ตีซิตี โดยทำงานให้แก๊งของ โรเบิร์ต "บับบี้" เซราเกลียโน หลังทำงานหลายอย่างสำเร็จ พวกเขาได้รับการเตือนจากแก๊งคู่แข่งว่าการกระทำของพวกเขากำลังสร้างความเสียหายอย่างใหญ่หลวงต่อโซเน็ตติ (Sonetti) ผู้เป็นเจ้านายของฝ่ายนั้น ตัวเอกยังคงทำงานให้เซราเกลียโนต่อไปและได้สังหารโซเน็ตติ หลังจากทำงานเพิ่มเติมอีก บับบีกล่าวชมเชยความพยายามของตัวเอก แต่ก็เตือนว่าตำรวจได้ล้อมกลุ่มเอาไว้แล้ว และมันคงจะเป็นความคิดที่ดีหากพวกเขาจะเดินทางออกจากเมืองไป

ทันทีที่ตัวเอกเดินทางมาถึงแซนแอนเดรียส์ พวกเขาได้รับการติดต่อจากแก๊งของอังเคิล ฟูและเริ่มทำงานให้ หลังจากทำงานบางส่วนให้แก๊ง พวกเขาได้พบหน้ากับฟูโดยตรง ซึ่งฟูได้แสดงความขอบคุณสำหรับการรับใช้และกล่าวว่าการกระทำของตัวเอกได้นำเกียรติยศมาสู่ครอบครัว ต่อมาตัวเอกได้เข้าทำงานกับเอล บูร์โร และเช่นเคย หลังจากผ่านไปหลายงาน ตัวเอกก็ได้พบกับเจ้านายผู้สำนึกในบุญคุณซึ่งส่งพวกเขาต่อไปยังไวซ์ซิตี

การกระทำของตัวเอกไปเข้าตาเจ้าหน้าที่ตำรวจผู้ฉ้อฉล ซามูเอล ดีเวอร์ ซึ่งอ้างว่าเขามีหลักฐานที่สามารถตัดสินโทษตัวเอกให้จำคุกตลอดชีวิตได้ และแบล็กเมล์ให้ตัวเอกต้องทำงานให้เขา วงจรเดิมเกิดขึ้นซ้ำอีกครั้งและทั้งสองก็ได้พบหน้ากัน โดยดีเวอร์เตือนให้ตัวเอกระมัดระวังการกระทำของตนเอง หลังจากนั้นพวกเขาเริ่มทำงานให้กับกลุ่มราสตาฟาเรียน (Rastafarians) จนกระทั่งได้พบกับผู้นำของกลุ่ม บราเธอร์ มาร์คัส ผู้ซึ่งเชื่อว่าตัวเอกทำงานได้อย่างยอดเยี่ยม แต่บอกว่าจะไม่มีโอกาสได้พบกันอีก ผู้เล่นได้รับเงินเกษียณและเกมก็จบลง

## การพัฒนา
การพัฒนา*แกรนด์เธฟต์ออโต*เริ่มต้นขึ้นเมื่อวันที่ 4 เมษายน ค.ศ. 1995 ที่ดีเอ็มเอดีไซน์ในดันดี เดิมทีเกมนี้มีระยะเวลาการพัฒนาที่ยาวนานถึงสี่ปี ซึ่งรวมถึงการเปลี่ยนชื่อเกมและความพยายามหลายต่อหลายครั้งที่จะระงับการพัฒนา เดิมเกมนี้ใช้ชื่อว่า*เรซแอนด์เชส* (*Race'n'Chase*) และมีการวางแผนเบื้องต้นว่าจะวางจำหน่ายบนเอ็มเอสดอส, วินโดวส์ 95, เพลย์สเตชัน, เซกาแซตเทิร์น และนินเทนโด 64 อย่างไรก็ตาม เกมนี้ไม่เคยถูกวางจำหน่ายบนสองเครื่องเล่นหลัง ในระหว่างการพัฒนา*แกรนด์เธฟต์ออโต* ผู้ดูแลความคืบหน้าของเกมหลายคนพยายามสั่งหยุดการพัฒนา ซึ่งส่งผลให้ทีมงานที่ดีเอ็มเอดีไซน์ต้องช่วยกันโน้มน้าวให้พวกเขาอนุญาตให้ดำเนินการพัฒนาต่อไปได้

ข้อมูลจาก*[[เดอะการ์เดียน]]* ระบุว่ามีการกำหนดกำหนดการสำคัญเฉพาะเจาะจงสำหรับการพัฒนา*แกรนด์เธฟต์ออโต* ซึ่งไม่มีกำหนดการใดเลยที่ทำได้สำเร็จตามแผน ได้แก่: เริ่มการพัฒนาในวันที่ 4 เมษายน ค.ศ. 1995, การออกแบบเกมเสร็จสิ้นในวันที่ 31 พฤษภาคม ค.ศ. 1995, เกมเอนจินเสร็จสิ้นในวันที่ 3 กรกฎาคม ค.ศ. 1995, รูปลักษณ์และความรู้สึกของเกมเสร็จสิ้นในวันที่ 2 ตุลาคม ค.ศ. 1995, เริ่มการทดสอบการเล่นในวันที่ 3 มกราคม ค.ศ. 1996, เกมเข้าสู่ระยะแอลฟาในวันที่ 1 เมษายน ค.ศ. 1996 และสิ้นสุดการผลิตในวันที่ 1 กรกฎาคม ค.ศ. 1996 เอกสารการออกแบบดั้งเดิมลงวันที่ 22 มีนาคม ค.ศ. 1995 ถูกเผยแพร่ทางออนไลน์โดยไมก์ เดลลี เมื่อวันที่ 22 มีนาคม ค.ศ. 2011 ผู้เขียนเอกสารชุดนี้คือเค.อาร์. แฮมิลตัน และเวอร์ชันที่เผยแพร่ออกมาคือเวอร์ชัน 1.05 ประกอบด้วยข้อมูลเกี่ยวกับองค์ประกอบของเกมที่ถูกอภิปรายในการประชุมต่าง ๆ ที่จัดขึ้นตั้งแต่วันที่ 23 มกราคม ค.ศ. 1995 จนถึงช่วงเวลาที่เขียนเอกสาร

ตามเอกสารการออกแบบดั้งเดิม ฉากนำเข้าสู่*แกรนด์เธฟต์ออโต*เป็นแอนิเมชันที่วาดหรือเรนเดอร์ไว้ล่วงหน้า เวอร์ชันวินโดวส์ 95 พัฒนาโดยใช้ Visual C++ v2.0 ส่วนเวอร์ชันดอสพัฒนาโดยใช้ Watcom C/C++ v10, Microsoft MASM 6.1 และระบบขยายการทำงานของดอส (Rational Systems DOS extender - DOS4GW) v 1.97 มีการระบุว่าโปรแกรมที่ใช้สร้าง*แกรนด์เธฟต์ออโต*นั้นผลิต "อาร์เรย์ 3 มิติซึ่งสามารถนำไปใช้ได้กับทั้งเอนจินแบบมุมมองเพอร์สเปกทีฟและไอโซเมตริก" โดยประกอบด้วย "ตัวแก้ไขตาราง ที่ใช้สำหรับวางบล็อกลงบนตาราง โดยมีตารางแยกต่างหากสำหรับแต่ละระดับ" และ "อนุญาตให้วางบล็อกใด ๆ ก็ได้ในทุกระดับชั้น" มีการกล่าวว่าโลกในเกมอาจต้องมีขนาดบล็อกอยู่ที่ 256×256×6 แนวคิดดั้งเดิมของ*แกรนด์เธฟต์ออโต*คือ "การผลิตเกมแข่งรถและชนกันแบบผู้เล่นหลายคนที่สนุกสนาน น่าดึงดูด และรวดเร็ว โดยใช้วิธีทางกราฟิกแบบใหม่" เดวิด โจนส์ ผู้อำนวยการสร้างเกม อ้างว่า*[[แพ็ก-แมน]]*เป็นอิทธิพลหนึ่งในการสร้าง โดยเขาตั้งข้อสังเกตว่าการที่ผู้เล่นขับรถชนคนเดินถนนและถูกตำรวจไล่ล่าในลักษณะเดียวกันนั้นมีความคล้ายคลึงกับ*แพ็ก-แมน*

แกรี เพ็นน์ ผู้อำนวยการฝ่ายสร้างสรรค์ของดีเอ็มเอในขณะนั้น อ้างว่า''อีลิต''เป็นอิทธิพลหลัก "แต่ผมเคยทำงานในโปรเจกต์ฟรอนทียร์ซึ่งแตกต่างกันมาก และมีคนอื่น ๆ ในทีมที่มีเกมอย่างซินดิเคต, เมอร์เซอแนรีและอีลิตอยู่ในหัวเช่นกัน การผสมผสานนั้นนำไปสู่โครงสร้างแผนผังที่เปิดกว้างมากขึ้นดังที่มีอยู่ในปัจจุบัน ตัวเกมที่เป็นอยู่นี้พื้นฐานแล้วก็คือ*อีลิต*ในเวอร์ชันเมือง แต่ไม่มีความรู้สึกในการรับงานที่เหมือนกันเสียทีเดียว คุณรับงานด้วยวิธีที่แตกต่างออกไปเล็กน้อย แต่ในเชิงโครงสร้างแล้วเหมือนกันอย่างไม่น่าเชื่อ มันเป็นเพียงแค่การตั้งค่าในโลกแห่งความเป็นจริงที่ยอมรับได้ง่ายกว่ามาก เกมนี้เคยเป็นเรื่องของตำรวจจับขโมย ซึ่งวิวัฒนาการไปอย่างรวดเร็ว—ไม่มีใครอยากเป็นตำรวจหรอก มันสนุกกว่าที่จะเป็นคนเลว และนั่นก็ได้พัฒนามาเป็น*แกรนด์เธฟต์ออโต*" ในการสัมภาษณ์เมื่อต้น ค.ศ. 1997 หัวหน้าโครงการ คีท แฮมิลตัน ให้ความเห็นว่า "GTA ยากกว่าที่เราคิดไว้ ตอนนี้เรากำลังเขียนระบบควบคุมรถกันใหม่ และเรามีเวลาที่จะเปลี่ยนกราฟิกให้เป็นแบบ 24 บิตด้วย"

## การวางจำหน่าย
*แกรนด์เธฟต์ออโต*ภาคต้นฉบับถูกพัฒนาขึ้นสำหรับเอ็มเอสดอส แต่ต่อมาได้ถูกพอร์ตไปยังวินโดวส์ (โดยใช้ SciTech MGL), เพลย์สเตชัน (พัฒนาโดยวิชวลไซเอินซ์โดยใช้เฟรมเวิร์ก "ViSOS") และเกมบอยคัลเลอร์ เวอร์ชันเอ็มเอสดอสและวินโดวส์วางจำหน่ายในยุโรปโดยบีเอ็มจีอินเตอร์แอกทิฟเมื่อวันที่ 28 พฤศจิกายน ค.ศ. 1997 ตามมาด้วยเวอร์ชันเพลย์สเตชันในวันที่ 12 ธันวาคม ค.ศ. 1997 ส่วนในอเมริกาเหนือ ตัวเกมเวอร์ชันเอ็มเอสดอสและวินโดวส์วางจำหน่ายโดยเอเอสซีเกมส์เมื่อวันที่ 24 มีนาคม ค.ศ. 1998 และเวอร์ชันเพลย์สเตชันโดยเทกทูอินเตอร์แอกทิฟเมื่อวันที่ 30 มิถุนายน ค.ศ. 1998 เวอร์ชันเกมบอยคัลเลอร์ พัฒนาโดยทารันทูลาสตูดิโอส์ วางจำหน่ายโดยร็อกสตาร์เกมส์ในยุโรปเมื่อวันที่ 22 ตุลาคม ค.ศ. 1999 และในอเมริกาเหนือในเดือนพฤศจิกายนปีเดียวกัน

เวอร์ชันเกมบอยคัลเลอร์นั้นไม่มีการตัดทอนในเชิงเทคโนโลยี ซึ่งถือเป็นความสำเร็จทางเทคนิคอย่างมากด้วยขนาดที่ใหญ่โตของเมือง โดยมีการแปลงข้อมูลแบบช่องต่อช่องจากต้นฉบับบนพีซี ทำให้โลกของเกมมีขนาดใหญ่กว่าเกมส่วนใหญ่บนเกมบอยคัลเลอร์หลายเท่าตัว เนื่องจากข้อจำกัดด้านฮาร์ดแวร์ของเครื่องพกพา อย่างไรก็ตาม ตัวเกมถูกลดทอนความรุนแรงลงอย่างมากเพื่อให้เหมาะสมกับกลุ่มเป้าหมายที่มีอายุน้อยกว่า โดยมีการตัดฉากเลือดสาดและคำหยาบคายออกไป เวอร์ชันพีซีนั้นมีไฟล์รันโปรแกรม (executables) ที่แตกต่างกันหลายตัวสำหรับดอสและไมโครซอฟท์ วินโดวส์ ซึ่งใช้ชุดข้อมูลไฟล์เดียวกัน (ยกเว้นเวอร์ชันดอสแบบสี 8 บิต ที่ใช้กราฟิกแตกต่างกันแต่มีความคล้ายคลึงกัน) ก่อนหน้านี้เกมนี้เคยเปิดให้ดาวน์โหลดฟรีในฐานะส่วนหนึ่งของร็อกสตาร์คลาสสิกส์ (ร่วมกับ*[[ไวลด์เมทัล]]*และ''แกรนด์เธฟต์ออโต'' 2) อย่างไรก็ตาม ปัจจุบันบริการดาวน์โหลดฟรีดังกล่าวไม่สามารถใช้งานได้แล้ว

*แกรนด์เธฟต์ออโต*เคยมีกำหนดจะวางจำหน่ายบนเซกา แซตเทิร์น อย่างไรก็ตาม ด้วยความนิยมของตัวเครื่องลดลงอย่างรวดเร็วก่อนที่การพัฒนาจะเสร็จสิ้น โปรเจกต์จึงถูกระงับและเกมไม่เคยถูกวางจำหน่าย หลังจากความสำเร็จในการวางจำหน่ายบนเพลย์สเตชัน การพัฒนา*แกรนด์เธอฟต์ออโต 64* ซึ่งเป็นการพอร์ตเกมลงนินเทนโด 64 ก็ได้เริ่มต้นขึ้น โดยมีข่าวลือว่าจะมีการปรับปรุงกราฟิกและเพิ่มภารกิจใหม่ ๆ อย่างไรก็ตาม การพัฒนาถูกยกเลิกไปโดยที่ไม่มีภาพปรากฏต่อสาธารณะเลย ในเดือนมีนาคม ค.ศ. 2001 เทกทูอินเตอร์แอกทิฟประกาศว่าโกลบอลสตาร์ซอฟต์แวร์จะจัดจำหน่ายตัวเกมเวอร์ชันสำหรับปาล์มไพล็อตภายในช่วงเทศกาลวันหยุดในยุโรปและอเมริกาเหนือ โดยทางโกลบอลสตาร์ได้ปล่อยตัวอย่างทดลอง (demo) สำหรับปาล์มโอเอสบนเว็บไซต์ของตน แต่ข้อมูลจากแฟนไซต์ *กูรังกา!* ระบุว่าโปรเจกต์นี้ถูกยกเลิกไปในเดือนมิถุนายน ค.ศ. 2002

### ภาพหน้าปก
ภาพหน้าปกเวอร์ชันสหราชอาณาจักรของ*แกรนด์เธฟต์ออโต*เป็นภาพถ่ายของรถกรมตำรวจนิวยอร์ก (NYPD) รุ่นพลิมัท แกรนฟิวรีปี 1980 ที่กำลังเร่งเครื่องผ่านสี่แยกบนฟิฟท์แอเวนูและถนนที่ 56 โดยมีทรัมป์ทาวเวอร์อยู่ในพื้นหลังของภาพ นอกจากนี้ยังมีภาพหน้าปกทางเลือกอื่น ๆ ที่วางจำหน่ายในภูมิภาคที่ต่างกันออกไป รวมถึงภาพหน้าปกเวอร์ชันพีซีในสหรัฐที่เป็นรูปรถสีเหลือง หน้าปกเวอร์ชันพีซีและเพลย์สเตชันในยุโรปที่แสดงกาออกแบบซึ่งต่อมาถูกนำไปใช้ในภาคหลัง ๆ ของชุด และหน้าปกเวอร์ชันญี่ปุ่นหลายแบบรวมถึงแบบที่มีรูปเทพีเสรีภาพ ภาพหน้าปกเวอร์ชันสหราชอาณาจักรนี้ยังถูกนำไปใช้เป็นหน้าปกทางเลือกสำหรับ*[[แกรนด์เธฟต์ออโต 2]]* ในบางตลาดเช่นกัน

## เพลงประกอบ
อิสระของโลกเปิดภายในเกมทำให้ทีมดีเอ็มเอเชื่อว่าผู้เล่นคงอยากจะฟังเพลงที่แตกต่างกันออกไปในขณะที่ขับรถไปรอบเมือง ดังนั้นพวกเขาจึงเกิดแนวคิดเรื่องสถานีวิทยุหลายสถานีที่จะเปิดเพลงหลากหลายแนว สมาชิกของดีเอ็มเอสามคน ได้แก่ โคลิน แอนเดอร์สัน, เครก คอนเนอร์ และแกรนต์ มิดเดิลตัน เป็นผู้แต่งเพลงประกอบวิทยุเหล่านี้และบันทึกเสียงในช่วงกลางคืนที่สำนักงานของบริษัท *แกรนด์เธฟต์ออโต*ประกอบด้วยเจ็ดสถานีวิทยุและคลื่นวิทยุตำรวจอีกหนึ่งแทร็ก ทั้งหมดนี้จะได้ยินเมื่อผู้เล่นขึ้นไปบนรถ อย่างไรก็ตาม รถแต่ละคันจะรับคลื่นสถานีได้ในจำนวนจำกัด ผู้เล่นสามารถถอดแผ่นซีดีเกมออกหลังจากเกมโหลดเสร็จแล้ว และเปลี่ยนเป็นแผ่นอื่นที่มีเพลงของตัวเองใส่เข้าไปแทน เมื่อตัวละครขึ้นรถ เกมจะสุ่มเล่นเพลงจากซีดีแผ่นนั้น เพลงธีมหลักของเกมแต่งโดยคอนเนอร์และให้เครดิตว่าเป็นผลงานของวงสมมติที่ชื่อว่า "ดาชูตตาซ" (Da Shootaz) นอกจากสถานีเฮดเดิโอแล้ว ชื่อของเพลงและสถานีวิทยุอื่น ๆ จะไม่มีการกล่าวถึงเลยภายในตัวเกม

## การตอบรับ

เกมนี้ได้รับคำวิจารณ์แบบผสมผสาน บทวิจารณ์ของ*[[เกมสปอต]]*ใน ค.ศ. 1998 สำหรับ*แกรนด์เธฟต์ออโต*ระบุว่า แม้ว่ากราฟิกอาจจะดู "ธรรมดาไปนิด" แต่ดนตรีและเอฟเฟกต์เสียงกลับตรงกันข้าม โดยกล่าวชมเชยสถานีวิทยุและเสียงประกอบที่ใช้ในการเปิดและปิดรถ พวกเขายังชื่นชมอิสระของเกม โดยชอบมากกว่าเกมอื่น ๆ ที่บังคับให้ผู้เล่นต้องปฏิบัติตามกฎชุดเฉพาะและทำภารกิจเฉพาะตามลำดับที่กำหนด

*[[ไอจีเอ็น]]*วิพากษ์วิจารณ์เรื่องกราฟิก โดยกล่าวว่ามัน "ค่อนข้างแย่จริง ๆ" และดูล้าสมัย พวกเขายังไม่ประทับใจกับการ "เขียนโปรแกรมแบบจานด่วนและการออกแบบที่สะเพร่า" รวมถึงระบบการควบคุม โดยรวมแล้วเกมถูกมองว่าสนุกแต่มีปัญหาที่ควรจะได้รับการแก้ไข

*[[เน็กซ์เจเนเรชัน]]*วิจารณ์เกมเวอร์ชันพีซี โดยให้คะแนนที่ 4/5 และระบุว่า "มันค่อนข้างง่ายที่จะกล่าวหาว่า*แกรนด์เธฟต์ออโต*มีแต่สไตล์แต่ไม่มีเนื้อหาสาระ แต่ข้อกล่าวหานี้ฟังไม่ขึ้น แน่นอนว่าเราไม่เห็นด้วยกับการกระทำต่าง ๆ ภายในเกม แต่ปฏิเสธไม่ได้เลยว่าเกมนี้ทำออกมาได้ดีและน่าเพลิดเพลินทีเดียว" *แกรนด์เธฟต์ออโต*ถูกสั่งห้ามจำหน่ายโดยกระทรวงยุติธรรมของบราซิล ซึ่งในช่วงเวลานั้นบราซิลกำลังเผชิญกับคดีฆาตกรรมและอุบัติเหตุทางรถยนต์ที่มีผู้เสียชีวิต *แกรนด์เธฟต์ออโต*ได้รับการเสนอชื่อให้เป็นหนึ่งในวิดีโอเกมที่ยิ่งใหญ่ที่สุดโดยสื่อสิ่งพิมพ์หลายฉบับ
### ยอดขาย
ยอดจัดส่งทั่วโลกไปยังผู้ค้าปลีกของ*แกรนด์เธฟต์ออโต*ทั้งเวอร์ชันคอมพิวเตอร์และเพลย์สเตชันพุ่งเกิน 1 ล้านชุดรวมกันภายในเดือนพฤศจิกายน ค.ศ. 1998 ในงานเทศกาลมิเลีย 1999 ที่กาน เกมนี้ได้รับรางวัล "Gold" สำหรับรายได้ที่มากกว่า 17 ล้านยูโรในสหภาพยุโรปในช่วง ค.ศ. 1998 เกมสามารถรักษาตำแหน่งท็อป 20 ในชาร์ตของสหราชอาณาจักรได้อย่างน้อย 76 สัปดาห์ และขยับขึ้นไปอยู่อันดับที่สองในเดือนพฤษภาคม ค.ศ. 1999 หลังจากวางจำหน่ายภาค*ลอนดอน 1969* ตัวเกมมียอดขาย 3.5 ล้านชุดภายในเดือนตุลาคม ค.ศ. 1999 และแตะ 6 ล้านชุดภายในเดือนมีนาคม ค.ศ. 2001

## อ้างอิง

### บรรณานุกรม
* 
* 

## แหล่งข้อมูลอื่น

* 

หมวดหมู่:วิดีโอเกมที่ออกวางจำหน่ายในปี พ.ศ. 2540
หมวดหมู่:วิดีโอเกมแอ็กชันผจญภัย
หมวดหมู่:เกมของเอเอสซีเกมส์
หมวดหมู่:เกมของบีเอ็มจีอินเตอร์แอกทิฟ
หมวดหมู่:เกมสำหรับนินเทนโด 64 ที่ถูกยกเลิก
หมวดหมู่:เกมสำหรับเซกา แซตเทิร์นที่ถูกยกเลิก
หมวดหมู่:วิดีโอเกมที่ถูกเซ็นเซอร์
หมวดหมู่:ภาพลักษณ์ทางวัฒนธรรมของมาเฟีย
หมวดหมู่:เกมดอส
หมวดหมู่:เกมฟรีแวร์
หมวดหมู่:เกมสำหรับเกมบอยคัลเลอน์
หมวดหมู่:การสร้างเกมขึ้นใหม่โดยใช้เกมเอนจิน
1
หมวดหมู่:วิดีโอเกมหลายผู้เล่นและผู้เล่นเดี่ยว
หมวดหมู่:ข้อถกเถียงเรื่องความลามกอนาจารในวิดีโอเกม
หมวดหมู่:วิดีโอเกมโลกเปิด
หมวดหมู่:วิดีโอเกมเกี่ยวกับองค์กรอาชญากรรม
หมวดหมู่:เกมเพลย์สเตชัน (เครื่องเล่นวิดีโอเกม)
หมวดหมู่:เกมของร็อกสตาร์เกมส์
หมวดหมู่:เกมของทารันทูลาสตูดิโอส์
หมวดหมู่:วิดีโอเกมมุมมองจากด้านบน
หมวดหมู่:วิดีโอเกมที่พัฒนาในสหราชอาณาจักร
หมวดหมู่:วิดีโอเกมที่มีตัวเอกเป็นผู้หญิง
หมวดหมู่:วิดีโอเกมที่ดำเนินเรื่องในปี พ.ศ. 2540
หมวดหมู่:วิดีโอเกมที่ดำเนินเรื่องในสหรัฐ
หมวดหมู่:วิดีโอเกมที่มีตัวละครเอกให้เลือกเพศได้
หมวดหมู่:เกมวินโดวส์
หมวดหมู่:เกมจากวิชวลไซเอนซ์ (บริษัท)